Vermeende reeksmoordenaar gaan borgtog vra | Netwerk24
Vermeende reeksmoordenaar gaan borgtog vra
Die vermeende reeksmoordenaar Linos Suluman Chinbetu (32), wat verbind word met moorde in Worcester, Wolseley en De Doorns, het Vrydag 1 Maart weer in die landdroshof in Swellendam verskyn.
Chinbetu se saak is tot Maandag 25 Maart vir ’n borgtogaansoek uitgestel. Hy is Saterdag 9 Februarie in Swellendam in hegtenis geneem. Die Suid-Kaap se polisiewoordvoerder, Malcolm Pojie, het aan Standard gesê DNS-ontledings het tot sy inhegtenisneming gelei. “Die lyk van ’n jong onderwyser is in Desember 2017 in haar huis in Da Gamaskop in die Suid-Kaap gevind. Die polisie kon lank geen verdagtes met die moord verbind nie, maar daar was ’n deurbraak in die ondersoek deur middel van DNS-ontledings,” sê Pojie.
Chinbetu is met soortgelyke voorvalle verbind. Twee vroue van Worcester is ontvoer en in Swellendam vermoor. Nog twee vroue is ontvoer en ook in Swellendam vermoor. Hy word moontlik ook met die moord op ’n man van De Doorns verbind.
Die polisie doen ’n beroep op mense met inligting oor die moorde om die stopmisdaadlyn by 086 001 0111 te skakel.